  Майя Бывальцева Россиысь Кун Думалэн азьвыл ӧтчамаз «Справедливая Россия» партилэсь депутатлы Виктор Шудеговлы парламентлэн выль ӧтчамаз мандат сётыны быгатозы. Со луоз, партилэн улосвыл списокысьтыз вылӥ чуръёсысьтыз политикъёс Охотной рядын ужаны пумит луиз ке. Иворъёсъя «Удмуртия» агентстволэн корреспондентэзлы со сярысь вераз ачиз Виктор Шудегов. КПРФ-лэн но ЛДПР-лэн ыстэм муртъёсыз верамъя, соослэн партиоссылэн выль Думаын элькунлэсь адямиоссы уз луэ. «Элькунлэсь депутат ӧвӧл али (Кун Думалэн сизьыметӥ ӧтчамаз «Справедливая Россия» фракциын — ред.) Али мандатъёсты сётъян мынэ, кызьы азьланяз луоз, ми ум тодӥське на. Возьмаломы мукет воштӥськонъёсты, кудъёсыз пӧртэм мугъёсъя мыно. Верало, Киров улосвылъя но Удмурт элькунъя улосвыл группалэсь мандат басьтэм Сергей Доронин сенаторе мынэ шуыса, со бӧрсьы списокын Владимир Белоусов… Со но куштӥськыны быгатоз. Мандатэз мыным сётыны быгатозы», — вераз Виктор Шудегов. «Справедливая Россия» партилэн Киров улосвылъя ёзэтэзлэн азьветлӥсез Сергей Доронин иворъёсты вӧлмытӥсь ёзэсъёслы вераз, 18-тӥ куартолэзе быръёнъёслы йылпумъянъёсъя мандат солы шедиз шуыса. Со дыре ик вераз, куара сётон азьын эсэръёс партия пушкын вераськизы вал, мандатэз асьме элькунлэсь кандидатлы сётозы шуыса. Киров улосвылын «Справедливая Россия» 9,19 процентсэ куараосты люказ, Удмуртиын — 8,91 процент. Россиын — 6,22 процент. Кун парламентын со 450 пӧлысь 23 инты басьтӥз. Одӥг мандатъем округъёсъя элькунын солэн кандидатъёсыз понна куара сётӥзы: 33 номеро Удмурт округын Виктор Шудегов понна — 8,23 процентэз бырйисьёс, 34 номеро Ижкар округъя Фарид Юнусов понна — 13,31 процентэз. Иворъёсъя «Удмуртия» агентство понна вакчияк валэктонъёс сётӥзы мукет партиослэн но ыстэм муртъёссы. «Бен, элькунлэсь нимаз адями уз луы. Удмуртия улосвыл группае но пыртымтэ вал. Сыӵе пумкылъян партилэн вылӥ ёзэсэзлэн, со пумысен уг кенешо. Малпасько, ЛДПР-лэсь Кун Думае быръём депутатъёс пӧлысь кин ке но ужоскетъёсызъя асьме улосвылмес чаклалоз. Мынам политикаын ужан ласянь нокыӵе чакланъёсы али ӧвӧл, но мон партиен ӵош кылисько, ужбергатонэн вырыны малпасько», — вераз иворъёсъя «Удмуртия» агентстволы Россиысь Кун Думалэн куатетӥ ӧтчамысьтыз депутат Андрей Маркин. Быръёнъёслы йылпумъянъёс лэсьтӥз КПРФ-лэн Удмурт элькунъя ёзэтэзлэн нырысетӥ секретарез Владимир Бодров но. «Бен, депутат уз луы (Удмуртилэсь Кун Думаын КПРФ фракциын — ред.). Нырысьсэ озьы луиз. Али озьы луиз, кинлы ке со уг кельшы, но партия одӥг нуналлы уг кылдытӥськы. Ми котькуд быръёнъёс бере ужаммес сэрттӥськом-пертчиськом. Милям вань ёросъёс, кытын ёрос кенешъёсын адямиосмы вань. Нош федерал ёзын элькунлэсь тунсыкъёссэ утёз «Единая Россия». Ми Кун Думаысь КПРФ фракциен ужаломы, отысь ивортодэт басьтомы но ивортомы, мар вань милям интыосын», — вераз со. Тодэ вайытом, «Единая Россия» ивортӥз, Кун Думалэн сизьыметӥ ӧтчамаз элькунмылэсь вить депутатъёсыз ужалозы (одӥг мандатъем округъёсын вормисьёс Алексей Загребин но Валерий Бузтлов, списокъя ортчем Игорь Сапко, Андрей Исаев но Александр Василенко). Кунысь парламентлэн выль ӧтчамаз Удмуртилэсь соос гинэ. Россиысь Кун Думалэсь нырысетӥ пленарной кенешонзэ 2016-тӥ арын 5-тӥ коньывуонлы чаклазы. Парламентлэн выль ӧтчамезлэн спикерез интые ӵектӥзы азьмуртлэн администрациезлэн тӧроезлэсь нырысетӥ воштӥсьсэ Вячеслав Володинэз. Тегъёс: Политика Ижкар Москва быръёнъёс Удмуртия Россия КунДума депутатъёс  